**HONDA CB125R, MODELOVÝ ROK 2021**

Dátum vydania: 10. novembra 2020

Základné informácie o modeli: *Model Honda CB125R, z prémiového radu Neo Sports Café získava viac výkonu aj krútiaceho momentu vďaka úplne novému DOHC motoru, čím sa zlepšujú jeho vlastnosti vo všetkých režimoch jazdy. Zároveň na tomto modeli došlo k významnému pokroku v oblasti odpruženia v podobe prvotriednej 41 mm inverznej vidlice Showa’s ‘Separate Function’ Big Piston (SFF-BP), ktorá je na motocykli objemovej kategórie 125 cm3 vo svete použitá vôbec prvýkrát.*

Obsah:

1 Úvod

2 Informácie o modeli

3 Hlavné vlastnosti

4 Technické parametre

**1. Úvod**

Existuje zoznam vlastností, ktoré každý jazdec na začiatku svojej motocyklistickej kariéry od svojho prvého stroja požaduje: podvozok s dobrými jazdnými vlastnosťami, pružný motor vhodný na každodennú prevádzku či jednoduchá ovládateľnosť. Ak však tieto základy zabalíte do atraktívneho a vycibreného kabátu a pridáte prémiovú výbavu, získate mimoriadny stroj, s ktorým môžete smelo vstúpiť do života na dvoch kolesách.

Práve pre začínajúcich jazdcov hľadajúcich takýto stroj Honda v roku 2017 predstavila úplne nový model CB125R. Ako najmenší člen minimalistickej a obnaženej rodiny „Neo Sports Café“ bola CB125R predstavená popri CB300R a vlajkovej lodi CB1000R, aby zastávala rolu nového, prémiového prírastku v najnižšej objemovej kategórii strojov Honda.

Pre rok 2021 CB125R získava úplne nový motor a významné vylepšenie predného odpruženia, vďaka čomu sa posúva na úplnú špičku v danom segmente a zároveň na prvé miesto v zozname prianí mnohých mladých jazdcov.

**2. Informácie o modeli**

Zatiaľ čo neprehliadnuteľný vzhľad CB125R zostal zachovaný, nový DOHC štvor ventilový motor disponuje o 1,2 kW vyšším výkonom a o 1,2 Nm vyšším krútiacim momentom – spolu s vylepšenou odozvou v celom rozsahu otáčok.

Ako prvý motocykel objemovej kategórie 125 cm3 na svete je odteraz súčasťou štandardnej výbavy 41 mm inverzná vidlica Showa Separate Function Big Piston (SFF-BP)\* umožňujúca nastaviť mieru odpruženia a tlmenia – rovnaká ako na modeloch CBR650R a CB650R pre rok 2021.

Model CB125R pre rok 2021 bude k dispozícii v nasledovných farebných vyhotoveniach:

perleťová sivá Pearl Smoky Gray \*\*NOVINKA pre 2021\*\*

matná čierna metalíza Matt Gunpowder Black Metallic,

červená Candy Chromosphere Red

matná modrá metalíza Matt Jeans Blue Metallic

\*Celý názov: Showa Separate Function front Fork Big Piston (SFF-BP)

**3. Hlavné vlastnosti**

**3.1 Motor**

* ***Nový štvorventilový, kvapalinou chladený DOHC motor***
* ***Nárast výkonu o 1,2 kW a krútiaceho momentu o 1,2 Nm***
* ***Plní emisnú normu EURO5***

Dvojventilový motor použitý v CB125R v roku 2018, ktorý bol pôvodne odvodený od SOHC motora z CBR125R, bol živý agregát vyladený s dôrazom na dynamiku v každodennej premávke.

Pre rok 2021 model CB125R získava svoj vlastný 125 cm3 DOHC motor, ktorý sa vyznačuje vyšším výkonom aj krútiacim momentom – 11,0 kW pri 10 000 ot./min. a 11,6 Nm pri 8 000 ot./min. (oproti pôvodným 9,8 kW pri 10 000 ot./min. a 10 Nm pri 8 000 ot./min.). Vďaka vyššiemu výkonu sa hodnota maximálnej rýchlosti zvýšila zo 101 km/h na 105 km/h, pričom vzdialenosť 0 – 200 m stroj prekoná za 11,3 s. Prevodovka zostáva šesťstupňová.

Vŕtanie a zdvih sú 57,3 × 48,4 mm, kompresný pomer dosahuje hodnotu 11,3: 1 (oproti 58 × 47,2 mm a 11: 1 v prípade predchádzajúceho motora). Vzduch sa do systému vstrekovania paliva PGM-FI privádza revidovaným nasávacím potrubím, spojovacou rúrkou od vzduchového filtra a rezonátorom. Rovnako ako doteraz je výfuk podvesený a je zakončený dvojkomorovým tlmičom.

Motor modelu CB125R po novom spĺňa emisnú normu EURO5.

**3.2 Podvozok**

* ***41 mm inverzná vidlica Showa so samostatnými veľkými piestami (Showa Separate Function Big Piston (SFF-BP)***
* **Radiálny 4-piestový brzdový strmeň a 296 mm plávajúci predný kotúč bez stredového upevnenia**
* **Systém ABS spolupracuje s jednotkou na meranie zotrvačných síl (Inertial Measurement Unit – IMU)**

Minimalistický dizajn modelu CB125R je zdôraznený minimalistickým priehradovým rámom z oceľových rúrok a lisovaných oceľových profilov, ktorý zostáva pre rok 2021 nezmenený. Kyvné rameno je vyrobené z oceľového plechu a má nepravidelný prierez. Obidva prvky sú skonštruované tak, aby sa vyznačovali vysokou pozdĺžnou tuhosťou a odolnosťou proti výkyvom kolies, *bez toho, aby však boli* príliš tuhé alebo zbytočne ťažké.

Silnou stránkou podvozka sú predovšetkým lisované oceľové dosky kyvného spoja a vlastné kyvné rameno, vďaka ktorým sa rám vyznačuje stabilitou a spätnou väzbou; sklon prednej vidlice a závlek dosahujú 24,2°/90,2 mm.

Rozloženie hmotnosti v pomere 51,6 % predné / 48,4 % zadné koleso zlepšuje priľnavosť predného kolesa a spolu s nízkou hmotnosťou 129,8 kg (s náplňami) a kompaktným rázvorom 1 345 mm uľahčuje jazdcovi vedenie. Riadidlá z hrubých rúrok sú zahnuté pod uhlom 40° a priemer otáčania s hodnotou 2,3 m sú zárukou obratnosti aj v hustej mestskej premávke. Výška sedadla je 816 mm.

Významný pokrok predstavuje inverzná 41 mm vidlica Showa Separate Function Big Piston (SFF-BP); je to vôbec prvýkrát, čo bola táto vidlica na stroji objemovej kategórie 125 cm3 použitá. Tlmič s rozdeľovaním tlaku v jednej rúre vidlice a pružinový mechanizmus v druhej zaisťujú vynikajúcu účinnosť tlmenia pri nižšej hmotnosti. Spoločne s využitím väčšieho piesta je výsledkom lepšia ovládateľnosť, pohlcovanie rázov a kontrola nad strojom. Zadný centrálny tlmič disponuje možnosťou nastaviť predpätie pružiny.

Ostatné technické riešenia zostávajú nezmenené. Predný 296 mm plávajúci kotúč bez stredového náboja je ovládaný radiálne upevneným 4-piestovým strmeňom Nissin, zatiaľ čo zadný 220 mm kotúč je spojený s jednopiestovým strmeňom. Obidva sú modulované 2.kanálovým systémom ABS. Tento prvotriedny systém je prepojený s jednotkou na meranie zotrvačných síl IMU (Inertial Measurement Unit), ktorá je zárukou presného rozdelenia pôsobenia ABS medzi predné a zadné koleso v závislosti od správania stroja.

Zadnej radiálnej pneumatike s rozmerom 150/60R-17 sekunduje predná radiálna pneumatika s rozmerom 110/70R-17.

**3.3 Vzhľad a výbava**

* ***Industriálny minimalistický štýl vytvára výrazný vizuálny dopad***
* **Kompletné LED svetlá a LCD prístrojový panel**
* ***10,1-litrová palivová nádrž umožňuje dojazd 470 km***

Unikátny styling modelu CB125R tiež zostáva nezmenený. Odkazuje na nezameniteľný minimalistický retro štýl kombinovaný s modernými prvkami „Neo Sports Café“ modelu CB1000R a prináša do vstupnej kategórie značky Honda nový, vyhranenejší charakter. Skrátený zadok je extrémne minimalistický a slúži na upevnenie zadného blatníka, ktorý je oproti doterajšiemu nylonovému vyhotoveniu oceľový. Stúpadlá jazdca aj spolujazdca a zadné držadlá sú z hliníka.

Tenký (23,5 mm) a ľahký (230 g) LCD prístrojový panel zobrazuje údaje o rýchlosti, otáčkach motora, množstve paliva a informáciu o zaradenom rýchlostnom stupni. Kontrolky sú zoradené v jeho hornej časti. Osvetlenie tvorené kompletne z LED diód (vrátane ukazovateľov smeru) zdôrazňuje prémiový charakter stroja a napomáha centralizácii hmoty. Predný svetlomet obsahuje svetelný vzorec tvorený dvoma čiarami, z ktorých horná slúži pre stretávacie a dolná pre diaľkové svetlá. Zadné svetlo je najtenšie, aké kedy bolo na motocykli značky Honda použité.

10,1-litrová palivová nádrž je skrytá pod ostro rezanou kapotážou a bočnicami a jej viečko je inšpirované leteckým štýlom. So spotrebou 2,2 l/100 km (v režime WMTC) dosahuje dojazd modelu CB125R na plnú nádrž až 455 km.

**4. Technické parametre**

|  |  |
| --- | --- |
| **MOTOR** |  |
| Typ | Kvapalinou chladený, 4-taktný, 4-ventilový jednovalec DOHC |
| Zdvihový objem (cm³) | 124,9 cm3 |
| Počet ventilov na valec | 4 |
| Vŕtanie × zdvih (mm) | 57,3 × 48,4 mm |
| Kompresný pomer | 11,3: 1 |
| Maximálny výkon | 11,0 kW pri 10 000 ot./min. |
| Max. krútiaci moment | 11,6 Nm pri 8 000 ot./min. |
| Olejová náplň | 1,5 l |
| **PALIVOVÝ SYSTÉM** |  |
| Karburácia | Elektronické vstrekovanie paliva PGM-FI |
| Objem palivovej nádrže | 10,1 l |
| Spotreba paliva | 2,1 l/100 km (režim WMTC) |
| **ELEKTRICKÁ SÚSTAVA** |  |
| Štartér | Elektrický |
| Kapacita batérie | YTZ6V 12V 5Ah MF |
| Výkon alternátora | 180 W / 5 000 ot./min. |
| **HNACIE ÚSTROJENSTVO** |  |
| Typ spojky | Mokrá, lamelová s vinutými pružinami |
| Typ prevodovky | 6-stupňová |
| Stály prevod | Reťaz s tesniacimi O-krúžkami |
| **RÁM** |  |
| Typ | Kosoštvorcový rám s vnútorným čapom (Inner Pivot Diamond Frame) |
| **PODVOZOK** |  |
| Rozmery (D×Š×V) | 2 018 × 822 × 1 056 mm |
| Rázvor kolies | 1 342 mm |
| Uhol prednej vidlice | 24,2° |
| Závlek | 90,2 mm |
| Výška sedadla | 816 mm |
| Svetlá výška | 140 mm |
| Pohotovostná hmotnosť | 129,8 kg |
| Polomer otáčania | 2,3 m |
| **ZAVESENIE KOLIES** |  |
| Typ vpredu | 41 mm inverzná vidlica (SFF-BP) |
| Typ vzadu | Centrálny tlmič s nastavením predpätia |
| **KOLESÁ** |  |
| Veľkosť ráfu – predné | 17M/C × MT3,00 |
| Veľkosť ráfu – zadné | 17M/C × MT4,00 |
| Pneumatika vpredu | 110/70R17M/C 54H |
| Pneumatika vzadu | 150/60R17M/C 66H |
| **BRZDY** |  |
| Systém ABS, Typ | Vpredu aj vzadu nezávislý systém ABS s IMU |
| Typ vpredu | 296 mm plávajúci kotúč bez stredového náboja Radiálne upevnený 4-piestový strmeň Nissin |
| Typ vzadu | Jeden 220 mm kotúč s jednopiestovým strmeňom |
| **PRÍSTROJE A ELEKTRONIKA** |  |
| Prístrojový panel | LCD displej |
| Svetlomet | LED |
| Zadné svetlo | LED |

Všetky parametre sú predbežné a môžu sa bez predchádzajúceho upozornenia zmeniť

Upozornenie: Uvedené hodnoty sú výsledky namerané spoločnosťou Honda pri štandardných skúšobných podmienkach stanovených WMTC. Skúšky sa robia na rovnej vozovke so štandardnou verziou vozidla, s jedným jazdcom a bez dodatočnej voliteľnej výbavy. Skutočná spotreba paliva sa môže líšiť v závislosti od spôsobu jazdy, údržby vášho stroja, poveternostných podmienok, stavu vozovky, tlaku pneumatík, inštalovaného príslušenstva, nákladu, hmotnosti jazdca a spolujazdca a ďalších faktorov.